Man gewond toe twee drank soek(Argieffoto: Maroela Media) ŉ Oos-Kaapse man is Sondag in die vroeë oggendure gewond toe twee mans glo in die huis ingebreek het op soek na alkohol. Kol. Priscilla Naidu, polisiewoordvoerder in die Oos-Kaap, sê die 54-jarige man en ŉ vriend het in die huis in Motherwell geslaap toe twee mans die kombuisdeur oopgeskop en ingekom het. “Hulle het drank geëis en toe hulle hoor daar is niks, het een verdagte ŉ skoot op die slagoffer probeer skiet. Die vuurwapen het nie gewerk nie en hulle het gevlug,” het Naidu gesê. Enkele minute later is die verdagtes glo terug na die huis waar hulle wéér op alkohol aangedring het. “Hulle is weer ingelig dat daar geen alkohol op die perseel is nie. Hierdie keer is twee skote afgevuur, waarvan een die slagoffer in die linkerskouer getref het. “Die verdagtes het daarna weggehardloop.” ŉ Saak van poging tot moord word ondersoek. Die verdagtes is steeds op vrye voet.